Die Santa Maria del Carmine is 'n kerk van die kloosterorde van die Karmeliete wat geleë is in die Oltrarno-distrik van Florence in Toskane, Italië. Dit is bekend as die ligging van die Brancacci-kapel, wat pragtige fresko's deur Masaccio en Masolino da Panicale bevat wat uit die Renaissance dateer, en wat later deur Filippino Lippi voltooi is. Bouwerk aan die kerk (wat opgedra is aan Beatæ Virginis Mariæ de monte Carmelo) het in 1268 'n aanvang geneem as deel van die Karmelieteklooster wat vandag nog bestaan. Van die oorspronklike gebou kan slegs enkele Romaans-Gotiese argitekturele oorblyfsels aan die kante gesien word. Die kompleks is vir die eerste keer in 1328 vergroot en weer in 1464, toe die hoof - en eetsaal bygevoeg is, alhoewel die kerk die latynse kruis en een skip/naaf-plan behou het. Die kerk is in die 16de tot 17de eeu in die Barokstyl gerestoureer. Dit is in 1771 deur 'n brand beskadig, en in 1782 weer in die Rococo-styl herbou. Die fasade het soos baie ander Florentynse kerke onvoltooid gebly.